b'\n_START_ARTICLE_\nSferni koordinatni sistem\n_START_SECTION_\nUporabe\n_START_PARAGRAPH_\nV geografskem koordinatnem sistemu se rabita azimut in vi\xc5\xa1inski kot sfernega koordinatnega sistema za prikaz lege na zemeljskem povr\xc5\xa1ju, kjer se imenujeta zemljepisna dol\xc5\xbeina in \xc5\xa1irina. Kakor je dvorazse\xc5\xbeni kartezi\xc4\x8dni koordinatni sistem uporaben na ravnini, je dvorazse\xc5\xbeni sferni koordinatni sistem uporaben na sferi. V tem sistemu je sfera enotska, tako da je polmer enota in se ga lahko v splo\xc5\xa1nem zanemari. Tak\xc5\xa1na poenoistavitev je lahko uporabna tudi pri obravnavanju objektov kot so na primer matrike vrtenj._NEWLINE_Sferne koordinate so uporabne pri analizi sistemov z nekaj simetrije okrog to\xc4\x8dke, kot so na primer prostorninski integrali znotraj sfere, potencialno energijsko polje okrog to\xc4\x8dkastega telesa ali elektri\xc4\x8dnega naboja ter simulacija globalnega vremena v planetovem ozra\xc4\x8dju. Sfera s kartezi\xc4\x8dno ena\xc4\x8dbo x\xc2\xb2 + y\xc2\xb2 + z\xc2\xb2 = c\xc2\xb2 ima v sfernih koordinatah preprosto ena\xc4\x8dbo r = c._NEWLINE_V dveh pomembnih parcialnih diferencialnih ena\xc4\x8dbah, Laplaceovi in Helmholtzovi ena\xc4\x8dbi lahko v sfernih koordinatah lo\xc4\x8dimo spremenljivke. Kotni prispevki re\xc5\xa1itev tak\xc5\xa1nih ena\xc4\x8db imajo obliko sfernih harmoni\xc4\x8dnih funkcij._NEWLINE_Drugi zgled uporabe je ergonomsko oblikovanje, kjer je r dol\xc5\xbeina roke negibne osebe, kota pa opisujeta smer iztegnjene roke._NEWLINE_Trirazse\xc5\xbeno modeliranje izhodnih vzorcev zvo\xc4\x8dnika lahko pripomore pri napovedovanju njegove kakovosti. Treba je izdelati ve\xc4\x8d sfernih polarnih grafov v \xc5\xa1ir\xc5\xa1em razponu frekvenc, saj se vzorci s frekvenco mo\xc4\x8dno spreminjajo. Polarni grafi pomagajo pri prikazu, da veliko zvo\xc4\x8dnikov pri ni\xc5\xbejih frekvencah ka\xc5\xbee znake vsesmernosti._NEWLINE_Sferni koordinatni sistem se uporablja tudi pri razvoju trirazse\xc5\xbenih iger za obra\xc4\x8danje pogleda okrog igral\xc4\x8deve lege.'